CELEX: 32012D0410
Language: mt
Date: 2012-07-16 00:00:00
Title: 2012/410/UE: Deċiżjoni tal-Kunsill tas- 16 ta' Lulju 2012 li tistabbilixxi l-pożizzjoni li għandha tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Filippini għal eżenzjoni tad-WTO biex jiġi estiż it-trattament speċjali għar-ross

20.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 192/15
            
         DEĊIŻJONI TAL-KUNSILL
   tas-16 ta' Lulju 2012
   li tistabbilixxi l-pożizzjoni li għandha tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Filippini għal eżenzjoni tad-WTO biex jiġi estiż it-trattament speċjali għar-ross
   (2012/410/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-Filippini ngħata trattament speċjali għar-ross għal perjodu ta' 10 snin mad-dħul fis-seħħ tal-Ftehim ta' Marrakesh li stabbilixxa l-Organizzazzjoni Dinjija tal-Kummerċ (Ftehim tad-WTO) u b'mod partikolari l-Ftehim dwar l-Agrikoltura (AoA).
            
         
               (2)
            
            
               Konformement mal-AoA, il-Filippini sussegwentement ingħata estenzjoni tat-trattament speċjali għar-ross mill-1 ta' Lulju 2005 sat-30 ta' Ġunju 2012 bil-modifika tal-iskeda LXXV tiegħu.
            
         
               (3)
            
            
               Il-kontinwazzjoni tat-trattament speċjali għar-ross wara t-30 ta' Ġunju 2012 kienet tiddipendi mill-eżitu tan-negozjati tal-Aġenda ta' Doha għall-Iżvilupp (DDA), billi jiġi pprovdut mekkaniżmu speċjali alternattiv. Madankollu, in-negozjati tad-DDA għadhom ma ġewx konklużi.
            
         
               (4)
            
            
               Il-Filippini għarraf lill-Kumitat dwar l-Agrikoltura tad-WTO fit-22 ta' Novembru 2011 bl-intenzjonijiet tiegħu li jibda negozjati mal-Membri tad-WTO li għandhom interessi sostanzjali fil-prodotti kkonċernati għall-kontinwazzjoni tat-trattament speċjali tagħħa fir-rigward tar-ross.
            
         
               (5)
            
            
               Fil-paragrafi 3 u 4 tal-Artikolu IX tal-Ftehim tad-WTO huma stabbiliti l-proċeduri għall-għoti ta’ eżenzjonijiet li jikkonċernaw Ftehimiet Kummerċjali Multilaterali.
            
         
               (6)
            
            
               Fuq dik il-bażi, fl-20 ta' Marzu 2012, il-Filippini talab eżenzjoni fid-WTO mill-obbligi tiegħu taħt l-Artikolu 4.2 u t-Taqsima B tal-Anness 5 tal-AoA sabiex jingħata trattament speċjali għar-ross fil-perijodu mill-1 ta' Lulju 2012 sat-30 ta' Ġunju 2017.
            
         
               (7)
            
            
               L-Unjoni hija importatriċi netta tar-ross. Għalhekk, l-għoti ta’ din l-eżenzjoni jkun ta' importanza ekonomika u kummerċjali minima għall-Unjoni.
            
         
               (8)
            
            
               Għaldaqstant, huwa xieraq li tiġi stabbilita l-pożizzjoni li għandha tittieħed mill-Unjoni fil-Kunsill Ġenerali tad-WTO relattivament għal din it-talba għal eżenzjoni,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ hija li tappoġġa t-talba għal eżenzjoni tal-Filippini biex jiġi estiż it-trattament speċjali tagħha fir-rigward tar-ross mill-1 ta' Lulju 2012 sat-30 ta' Ġunju 2017 skont it-termini tat-talba għal eżenzjoni.
   Din il-pożizzjoni għandha tiġi espressa mill-Kummissjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, is-16 ta’ Lulju 2012.
      
         
            Għall-Kunsill
         
         
            Il-President
         
         S. ALETRARIS